Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
4.9.2002
K materiálu č. 6363/2002
K bodu č. 33

     

S T A N O V I S K O

k návrhu nariadenia vlády Slovenskej republiky o kontrole zhody čerstvého ovocia a zeleniny s požiadavkami na kvalitu    

Návrh aproximačného nariadenia vlády Slovenskej republiky o kontrole zhody čerstvého ovocia a zeleniny s požiadavkami na kvalitu sa predkladá na rokovanie vlády SR na základe uznesenia vlády SR z 12. decembra 2001 č. 1154 k Prioritným úlohám vlády SR vyplývajúcim z Pravidelnej správy Európskej komisie o pripravenosti SR na členstvo v EÚ z 13.11. 2001.
Nariadenie vlády SR sa vydáva na základe zákona NR SR č. 19/2002 Z. z., ktorým sa ustanovujú podmienky vydávania aproximačných nariadení vlády SR v znení zákona NR SR č. 207/202 Z. z.
Sekcia Inštitút pre aproximáciu práva zaujíma k predloženému návrhu nariadenia vlády nasledujúce stanovisko:
Problematika návrhu nariadenia je prioritou aproximácie práva podľa čl. 70 Európskej dohody o pridružení i podľa prílohy tzv. Bielej knihy. Záväzok prijať uvedené nariadenie vlády a tým zosúladiť právny poriadok SR s legislatívou EÚ v oblasti spoločnej poľnohospodárskej politiky vyplýva aj z Partnerstva pre vstup, NPAA a screeningu a je úlohou podľa Plánu legislatívnych úloh vlády SR na rok 2002.
Predkladateľ akceptoval pripomienku inštitútu uplatnenú v predchádzajúcich štádiách legislatívneho procesu, že nariadenie vlády transponujúce nariadenie ES/EÚ má stratiť účinnosť dňom vstupu SR do Európskej únie. Vzhľadom na doterajšiu legislatívnu prax v záujme jednoznačnosti ustanovení však žiadame zmeniť formuláciu druhej vety ustanovenia o účinnosti (§11) na nasledovné znenie:
„Nariadenie stráca účinnosť dňom nadobudnutia platnosti zmluvy o pristúpení Slovenskej republiky k Európskej únii“.  
	Opätovne si dovoľujeme upozorniť na niektoré nezrovnalosti návrhu s nariadením komisie (ES) č. 1148/2001 a odporúčame nasledovné zmeny textu návrhu:
-	Nariadenie komisie č. 1148/2001, týkajúce sa kontrol zhody obchodných noriem čerstvého ovocia a zeleniny, upravuje v čl.3 povinnosť zostaviť databázu obchodníkov s ovocím a zeleninou, pričom v druhej vete čl. 3  priamo uvádza aj definíciu pojmu „obchodník“. Podľa tejto definície sa pod pojmom obchodník rozumie „akákoľvek fyzická alebo právnická osoba, ktorá drží čerstvé ovocie a zeleninu podliehajúce obchodným normám, s cieľom vystavovať ich alebo ponúkať ich na predaj, predávať ich alebo realizovať s nimi obchod akýmkoľvek iným spôsobom pod svojím menom alebo z poverenia tretej strany na území spoločenstva a/alebo vyvážať ich do tretích krajín“.  § 3 ods. 2 však ustanovuje, že kontrolný orgán vedie a aktualizuje databázu právnických osôb a fyzických osôb, ktoré vyrábajú, skladujú a manipulujú s čerstvým ovocím a čerstvou zeleninou a uvádzajú ich do obehu. Nakoľko návrh nariadenia vlády obsahuje iba vymedzenie pojmov distribútor a baliareň, odporúčame pojem „kontrolovaný subjekt“  upraviť v súlade s nariadením komisie.
-	Ďalej považujeme za žiadúce,  aby v súlade s čl. 3 nariadenia komisie boli stanovené podmienky, za ktorých obchodníci (kontrolované subjekty) budú alebo nebudú zahrnutí do databázy (napr. fyzické alebo právnické osoby, ktorých činnosti v odvetví ovocia a zeleniny sú obmedzené buď na prepravu tovarov alebo na predaj malých množstiev v maloobchodnom sektore).
-	V súvislosti so špecifikáciou periodicity kontrol a v  súlade s preambulou nariadenia komisie a s čl. 4  je vhodné určiť pravidlá, na základe ktorých bude priznaná priorita kontrolám určitých kategórií obchodníkov ( čl. 4 uvádza, že obchodníci zaangažovaní na príprave a balení ovocia a zeleniny, najmä v pestovateľských oblastiach, budú predmetom častejších kontrol než iné kategórie obchodníkov).
-	V § 8 ods. 1 je potrebné doplniť v súlade s čl.8 nariadenia komisie, riešenie označovania tovarov expedovaných vo veľkom („v prípade tovarov expedovaných vo veľkom, nakladaných priamo na dopravný prostriedok, toto označenie bude uvedené v doklade alebo bude vyznačené v upozornení umiestnenom na viditeľnom mieste vo vnútri dopravného prostriedku“).

Bratislava | 03.09.2002
Vypracoval: | Mgr. Marta Valentíková
Tel.: | 57295610

JUDr. Mária Krošlákovágenerálna riaditeľka